[{"text_idx": "#000000", "text": "Utiligo de novaj energioj en Tibeto (II)"}, {"text_idx": "#000001", "text": "Tibeto havas ric\u0302ajn geotermajn resursojn kaj tie oni jam trovis 666 varmajn fontojn kaj aliajn geotermejojn. Post unuapas\u0302a esploro al pli ol 350 geotermejoj oni kalkulis, ke c\u0302iujare la termika energio el ili egalas la varmo-kvanton ellasitan de 3 milionoj da tunoj da norma karbo."}, {"text_idx": "#000002", "text": "En c\u0302iuj gubernioj de Tibeto estas geotermejoj, sed ili koncentrig\u0302as c\u0302efe en la orienta Tibeto, precipe en la regiono Ngari kaj la valo de la rivero Yarlung Zangbo. Krom por elektro-produktado oni disvastigas la utiligadon de geotermaj resursoj en hejtado de log\u0302domoj, legomaj forcejoj, por kuracado kaj prilaborado de bestaj produktaj\u0302oj."}, {"text_idx": "#000003", "text": "En kelkaj urboj kaj urbetoj de Tibeto oni uzas varman fonton por hejtado. Tiu-flanke Reshui en la gubernio Cona kaj Quezhen-vilag\u0302o en la gubernio Nagarze havas relative grandan skalon. La c\u0302efurbo de la gubernio Cona havas altitudon de 4338 metroj, kaj tie la jara averag\u0302a temperaturo estas 0\u00b0C kaj la averag\u0302a temperaturo en januaro estas -10\u00b0C. En la vintro de la jaro 1998 la plej malalta temperaturo atingis -43\u00b0C, kaj tio dau\u0306ris 2 monatojn. Felic\u0302e estis, ke en Cona estas varma fonto kun 63\u00b0C, de kie varma akvo fluas al log\u0302ejoj de lokanoj per duktoj; alie ili ne povus elteni la malvarmegon, kvankam en iliaj c\u0302ambroj estis elektraj fornoj. En la jaro 1984 la gubernia registaro investis 450 mil juanojn kaj konstruis du kanalojn por liveri varman akvon al kelkcent familioj. En la vilag\u0302o Quezhen c\u0302iuj familioj povas g\u0302ui varman akvon kun 55\u00b0C kondukitan el la varma fonto per subteraj duktoj. Krome oni konstruis en la vilag\u0302o termobanejon kaj la log\u0302antoj apud g\u0302i povas senti varmecon de printempo en vintro."}, {"text_idx": "#000004", "text": "En malproksimaj agrikultura kaj brutobreda regionoj de Tibeto oni ofte vidas ventradajn generatorojn, kiuj staras antau\u0306 au\u0306 malantau\u0306 log\u0302domoj. La padeloj, kiuj rapide turnig\u0302as en vento, alportas al kamparanoj kaj pas\u0302tistoj lumon kaj varmon. Kvankam la ventomovata generatoro ne havas tre grandan povon, tamen g\u0302i sufic\u0302as por plenumi bezonojn de unu familio en lumigo kaj funkciigo de televidilo. Dank' al g\u0302i multaj kamparanoj kaj pas\u0302tistoj adiau\u0306is la vivon bruligi bovfekaj\u0302ojn kaj esti izolitaj for de la ekstera mondo."}, {"text_idx": "#000005", "text": "En Tibeto c\u0302iu-jare la averag\u0302a nombro de tagoj kun pli ol 8-grada vento lau\u0306 la boforta skalo au\u0306 kun ventrapideco de 17-20 metroj sekunde atingas 100-150 kaj foje ec\u0302 200. De la 80-aj jaroj en la 20-a jarcento Nagqu, Xigaze, Shannan kaj Ngari sinsekve enkondukis diversajn ventomovatajn generatorojn kaj konstruis ekzemplajn vilag\u0302ojn de elektro-produktado per vent-energio. La vent-energio, kune kun sun-energio, alportis lumon al la log\u0302antoj sur la tibeta altebenaj\u0302o."}, {"text_idx": "#000006", "text": "Por plie utiligi vent-energion oni faris takson pri vent-energiaj resursoj de Tibeto, instalis en la regiono Nagqu turon por mezuri venton kaj kolekti donitaj\u0302ojn pri vent-resursoj. Tio liveras bazon por konstruado de grandaj ventomovataj centraloj kaj utiligo de vent-energia elektro-produktado en Tibeto."}, {"text_idx": "#000007", "text": "Nuntempe en Tibeto formig\u0302is la dispozicio utiliganta novajn energiojn, kiaj sun-energio, geoterm-energio, vent-energio kaj etskala akvo-utiligo. Dank' al la novaj energioj kamparanoj kaj pas\u0302tistoj adiau\u0306is la historion uzi bov-fekaj\u0302ojn, herbojn kaj lignojn por kuirado kaj hejtado. Oni iom post iom plenumas la bezonon de tibetanoj en elektrouzo por produktado, kaj eltrovis efikan vojon por konstrui s\u0302pareman Tibeton utiligante naturajn resursojn."}]